Document ID: 32008R1312

REGOLAMENT TAL-KUMMISSJONI (KE) Nru 1312/2008
tad-19 ta' Diċembru 2008
li jistabbilixxi r-rati ta’ konverżjoni, l-ispejjeż ta’ l-ipproċessar u l-valur tal-prodotti derivati għall-istadji varji ta’ l-ipproċessar tar-ross
(Verżjoni kodifikata)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b’mod partikolari l-Artikolu 5(3) flimkien ma' l-Artikolu 4 tiegħu,
Billi:
(1)
Ir-Regolament tal-Kummissjoni (KEE) Nru 467/67 tal- 21 ta’ Awissu 1967 li jiffissa r-rati ta’ konverżjoni, l-ispejjeż ta’ l-ipproċessar u l-valur tal-prodotti derivati għall-istadji varji ta’ l-ipproċessar tar-ross (2) ġie emendat kemm-il darba (3) b’mod sostanzjali. Għal iktar ċarezza u razzjonalità, l-imsemmi Regolament għandu jiġi kkodifikat.
(2)
L-Artikolu 5(3) tar-Regolament (KE) Nru 1234/2007 jipprovdi li l-Kummissjoni tista' tistabbilixxi r-rati ta’ konverżjoni, l-ispejjeż ta' pproċessar u valur tal-prodotti derivati li għandu jingħata kont tagħhom, meta jkun qed jiġi applikat l-imsemmi Regolament, sabiex jiġu kkonvertiti l-valuri jew kwantitajiet li għandhom x’jaqsmu ma’ l-istadji varji ta’ l-ipproċessar tar-ross (ross għadu fil-fosdqa, imqaxxar, nofsu mitħun jew mitħun).
(3)
Għal dan il-għan għandu jingħata kont ta’ l-informazzjoni miksuba mill-industriji tal-Komunità l-aktar attrezzati.
(4)
Il-miżuri provduti f’dan ir-Regolament jaqblu ma’ l-opinjoni tal-Kumitat tat-tmexxija għall-organizzazzjoni komuni tas-swieq agrikoli,
ADOTTAT DAN IR-REGOLAMENT:
Artikolu 1
1. Ir-rata ta’ konverżjoni bejn ir-ross imqaxxar u r-ross li jkun għadu fil-fosdqa għandha tkun kif ġej:
Ross imqaxxar
Ross li jkun għadu fil-fosdqa
1
1,25
2. Ir-rata ta’ konverżjoni bejn ross imqaxxar u ross mitħun għandha tkun kif ġej:
Ross imqaxxar
Ross mitħun
Ross fit-tond
1
0,775
Ross tal-qamħa medja jew tal-qamħa tawwalija
1
0,69
3. Ir-rata ta’ konverżjoni bejn ross mitħun u ross nofsu mitħun għandha tkun kif ġej:
Ross mitħun
Ross nofsu mitħun
Ross fit-tond
1
1,065
Ross tal-qamħa medja jew tal-qamħa tawwalija
1
1,072
Artikolu 2
1. L-ispejjeż ta' l-ipproċessar li jridu jitqiesu meta r-ross li jkun fil-fosdqa jiġi konvertit f'ross imqaxxar għandu jkun ta' 47,13 EUR għal kull tunnellata ross li jkun fil-fosdqa.
2. L-ispejjeż ta' l-ipproċessar li jridu jitqiesu meta r-ross imqaxxar jiġi konvertit f'ross mitħun għandu jkun ta' 47,13 EUR għal kull tunnellata ross imqaxxar.
3. L-ispejjeż ta' l-ipproċessar għall-konverżjoni minn ross nofsu mitħun għal ross mitħun ma għandhomx jitqiesu.
Artikolu 3
1. Il-valur tal-prodotti derivati miksuba mill-ipproċessar ta' ross li jkun fil-fosdqa f'ross imqaxxar għandu jiġi kkunsidrat bħala żero.
2. Il-valur tal-prodotti derivati miksuba mill-ipproċessar ta' ross imqaxxar għal ross mitħun għandu jkun ta':
(a)
41,00 EUR għal kull tunnellata ross fit-tond imqaxxar;
(b)
52,00 EUR għal kull tunnellata ross tal-qamħa medja jew tal-qamħa tawwalija mqaxxar.
3. Il-valur tal-prodotti derivati miksuba mill-ipproċessar ta' ross nofsu mitħun għal ross mitħun għandu jkun ta':
(a)
12,62 EUR għal kull tunnellata ross fit-tond nofsu mitħun;
(b)
14,05 EUR għal kull tunnellata ross tal-qamħa medja u tal-qamħa tawwalija nofsu mitħun.
Artikolu 4
Il-konverżjoni tal-valur ta' kwantità ta' ross imqaxxar fil-valur ta' l-istess kwantità ta' ross fi stadju ieħor ta' pproċessar għandha ssir fuq il-bażi ta' ross imqaxxar li jkun fih 3 % ta' ross imfarrak. Jekk ir-ross imqaxxar ikun fih iktar minn 3 % ross ta' imfarrak, din il-konverżjoni issir wara li jsir aġġustament fuq il-bażi tal-valur ta' 110 EUR għal kull tunnellata ross imfarrak.
Il-konverżjoni tal-valur ta' kwantità ta' ross nofsu mitħun jew ross mitħun fil-valur ta' l-istess kwantità ta' ross fi stadju ta' pproċessar ieħor għandha ssir fuq il-bażi ta' ross nofsu mitħun jew mitħun li ma jkun fih ebda ross imfarrak. Jekk xi ross nofsu mitħun jew mitħun ikun fih ross imfarrak, din il-konverżjoni għandha ssir wara li jsir aġġustament fuq il-bażi ta' valur ta' 150 EUR għal kull tunnellata ross imfarrak.
L-aġġustamenti li għalihom jipprovdu l-ewwel u t-tieni paragrafu ma għandhomx isiru meta l-prezzijiet tar-ross imqaxxar u l-prezzijiet tar-ross nofsu mitħun jew ross mitħun meqjusa sabiex jiġu stabbiliti l-ħlasijiet u r-rifużjonijiet fuq l-esportazzjoni jkunu iktar baxxi minn:
-
110 EUR għal kull tunnellata ross imqaxxar,
-
150 EUR għal kull tunnellata ross nofsu mitħun jew mitħun.
Artikolu 5
1. Il-konverżjoni tal-valur ta’ kwantità ta’ ross imqaxxar fil-valur ta’ l-istess kwantità ta’ ross li jkun għadu fil-fosdqa għandha ssir billi:
-
ikun diviż il-valur li jkun ser jiġi kkonvertit bir-rata stabbilita fl-Artikolu 1(1) għall-ross li jkun għadu fil-fosdqa; u
-
jitnaqqas l-ammont hekk miksub bl-ispejjeż ta’ l-ipproċessar stabbiliti fl-Artikolu 2(1).
Il-konverżjoni tal-valur ta’ kwantità ta’ ross li għadu fil-fosdqa fil-valur ta’ l-istess kwantità ta’ ross imqaxxar għandha ssir billi:
-
jiżdied il-valur li għandu jkun ikkonvertit bl-ispejjeż ta’ l-ipproċessar stabbiliti fl-Artikolu 2(1), u
-
jiġi mmoltiplikat l-ammont hekk miksub bir-rata stabbilita fl-Artikolu 1(1) għall-ross li jkun għadu fil-fosdqa.
2. Il-konverżjoni tal-valur ta’ kwantità ta’ ross imqaxxar fil-valur ta’ l-istess kwantità ta’ ross mitħun għandha ssir billi:
-
jiżdied il-valur li għandu jkun ikkonvertit bl-ispejjeż ta’ l-ipproċessar stabbiliti fl-Artikolu 2(2), u
-
jitnaqqas il-valur li għandu jkun ikkonvertit bil-valur tal-prodotti derivati stabbilit fl-Artikolu 3(2), u
-
jiġi diviż l-ammont hekk miksub bir-rata stabbilita fl-Artikolu 1(2) għar-ross mitħun.
Il-konverżjoni tal-valur ta’ kwantità ta’ ross mitħun fil-valur ta’ l-istess kwnatità ta’ ross imqaxxar għandha ssir billi:
-
jiġi mmoltiplikat il-valur li jkun ser jiġi ikkonvertit bir-rata stabbilita fl-Artikolu 1(2) għal ross mitħun,
-
jitnaqqas l-ammont hekk miksub bl-ispejjez ta’ l-ipproċessar stabbiliti fl-Artikolu 2(2), u
-
jiżdied l-ammont hekk miksub bil-valur tal-prodotti derivati stabbilit fl-Artikolu 3(2).
3. Il-konverżjoni tal-valur ta’ kwantità ta’ ross mitħun fil-valur ta’ l-istess kwantità ta’ ross nofsu mitħun għandha ssir billi:
-
ikun diviż il-valur li jkun ser jiġi kkonvertit bir-rata stabbilita fl-Artikolu 1(3) għal ross nofsu mitħun, u
-
jiżdied l-ammont hekk miksub bil-valur tal-prodotti derivati stabbilit fl-Artikolu 3(3).
Il-konverżjoni tal-valur ta’ kwantità ta’ ross nofsu mitħun fil-valur ta’ l-istess kwantità ta’ ross mitħun għandha tkun effetwata billi:
-
jitnaqqas il-valur li għandu jkun ikkonvertit bil-valur tal-prodotti derivati stabbilit fl-Artikolu 3(3), u
-
jiġi mmoltiplikat l-ammont hekk miksub bir-rata stabbilita fl-Artikolu 1(3) għar-ross nofsu mitħun tal-grupp in kwistjoni.
Artikolu 6
1. Il-konverżjoni ta’ kwantità ta’ ross imqaxxar fi kwantità li tikkorrispondi ta’ ross li għadu fil-fosdqa jew ross mitħun għandha ssir billi tiġi mmoltiplikata l-kwantità li ser tiġi kkonvertita bir-rata stabbilita fl-Artikolu 1(1) għal ross li għadu fil-fosdqa, jew bir-rata stabbilita fl-Artikolu 1(2) għal ross mitħun, skond il-każ.
Il-konverżjoni ta’ kwantità ta’ ross li għadu fil-fosdqa jew ross mitħun fi kwantità li tikkorrispondi ta’ ross imqaxxar għandha ssir billi tiġi diviża l-kwantità li ser tiġi kkonvertita bir-rata stabbilita fl-Artikolu 1(1) għal ross li għadu fil-fosdqa, jew bir-rata stabbilita fl-Artikolu 1(2) għal ross mitħun, skond il-każ.
2. Il-konverżjoni ta’ kwantità ta’ ross mitħun fi kwantità li tikkorrispondi ta’ ross nofsu mitħun għandha ssir billi tiġi mmoltiplikata l-kwantità li tkun ser tiġi kkonvertita bir-rata stabbilita fl-Artikolu 1(3) għal ross nofsu mitħun.
Il-konverżjoni ta’ kwantità ta’ ross nofsu mitħun fi kwantità li tikkorrispondi ta’ ross mitħun għandha ssir billi tiġi diviża l-kwantità li tkun ser tiġi kkonvertita bir-rata stabbilita fl-Artikolu 1(3) għal ross nofsu mitħun.
Artikolu 7
Ir-Regolament Nru 467/67/KEE hu mħassar.
Referenzi għar-Regolament li ġie mħassar għandhom jinftiehmu bħala referenzi għal dan ir-Regolament u għandhom jinqraw skond it-tabella ta’ korrelazzjoni fl-Anness II.
Artikolu 8
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, 19 ta’ Diċembru 2008.

Labels: 4
17
3
6
15